|  |
| --- |
| Stovner videregående skole |

Oslo, 20. mai 2021

Til alle elever i 3ST og 3PÅK ved Stovner vgs

**VIKTIG INFORMASJON PÅ SLUTTEN AV SKOLEÅRET**

Her er viktig informasjon om ting du må gjøre og frister du må holde framover.

**Innlevering av bøker og annet utstyr til biblioteket**

Alle lærebøker og annet du har lånt på biblioteket, skal leveres tilbake. Det kommer en plan for innlevering nærmere sommeren. Siste dag for innlevering er torsdag 17. juni 2021.

Hvis du ikke leverer innen torsdag 24. juni 2021 kl 15, vil skolen sende en regning og du må betale for det du ikke har levert. Etter denne datoen er det ikke mulig å levere bøker og utstyr fordi skolen allerede da har bestilt nytt for å ha alt klart til skolestart i august. Du må altså betale regningen selv om du har bøkene og utstyret hjemme.

Har du mistet en eller flere lærebøker, må du betale 500,- kr per bok du mangler, uansett hva boka koster i bokhandel.

Når du leverer bøker:

* Du må vise skolebevis eller annen legitimasjon
* Bøkene scannes, kvittering på manglende bøker skrives ut, du skriver under og biblioteket beholder kvitteringen
* Hvis du ikke kan levere bøkene selv, kan andre levere for deg. Men det er uansett ditt ansvar at bøkene blir levert
* Hvis du leverer inn bøker som er veldig ødelagt, må du erstatte disse bøkene.

**Elev-PC**

Det kommer en plan for innlevering av PC og lader nærmere sommeren.

Har du gått 3 år eller mer på Stovner vgs?

Da kan du overta PC-en uten å betale for den. Du må først levere den inn til IKT-avdelingen fordi PC-en må avregistreres og skolens programvarer må fjernes. Du får tildelt nye lisenser for Windows 10 og Office-pakke som er uavhengig av skolen. Dette tilbudet gjelder bare hvis du leverer PC-en til riktig tidspunkt. Det kommer en plan for innlevering av PC-er, så du får vite når du kan levere den. Du må også fylle ut et skjema som ligger på hjemmesiden til skolen (<https://stovner.vgs.no/for-elever-og-foresatte/reglement-og-plikter/pc-og-boker/>). IKT kan ikke tilby support etter at du får PC-en tilbake.

Har du gått mindre enn 3 år på Stovner vgs?

Da må du levere PC og lader. Plan for innlevering kommer nærmere sommerferien.

Du kan også kjøpe ut PC-en din:

Etter 1 år som elev på Stovner vgs: 2 140,- kr

Etter 2 år som elev på Stovner vgs: 1 070,- kr

Dersom du ikke leverer PC og/eller lader:

Du må erstatte PC og/eller lader dersom du ikke leverer senest 17. juni 2021. Beløpet du må betale er avhengig av hvor ny PC-en er: 0-1 år gammel kr 5 000,-. 1-2 år gammel 4 500,- kr. 2-3 år gammel 3 500,- kr. Tapt lader 400,- kr. Alt dette står i kontrakten som du skrev under på da du lånte PC og lader.

Hvis du leverer inn en PC som er skadet, må du betale for skadene. Hvis PC-en din er skadet, må du ta kontakt med IKT-avdelingen. Da kan de si om det blir billigst for deg å betale for reparasjon av skaden eller om du bør kjøpe ut PC-en. Noen ganger koster det mer å reparere en PC enn å kjøpe den ut.

Dette koster det å kjøpe ut en PC:

Etter 1 år som elev på Stovner vgs: 2 140,- kr

Etter 2 år som elev på Stovner vgs: 1 070,- kr

OBS! Mange får dekket skader på PC gjennom innboforsikringen som familien har hjemme. Sjekk med forsikringsselskapet ditt hvis du har vært uheldig og ødelagt PC-en din.

**Elevskap**

Du må tømme elevskapet ditt og ta med hengelåsen senest torsdag 17. juni 2021. Etter det blir låste skap brutt opp og tømt for innhold. Alt annet enn lærebøker og utstyr som tilhører skolen, blir kastet.

**Fravær, orden og oppførsel**

Fravær føres for alle aktiviteter til og med torsdag 17. juni 2021. Husk at alt fravær kommer på vitnemålet ditt.

Karakterer i orden og oppførsel settes tirsdag 8. juni 2021. Alle anmerkninger og hendelser fram til da blir tatt med i grunnlaget for karakter i orden og oppførsel.

**Standpunktkarakterer og klager**

Standpunktkarakterene blir offentliggjort i itslearning fredag 4. juni. Du er selv ansvarlig for å sjekke standpunktkarakterene dine.

***Hurtigklagefristen*** er tre dager fra 4. juni. Det vil si at hurtigklagefristen er **7. juni kl 1500**.

***Ordinær klagefrist*** er ti dager fra 4. juni. Klagefristen på standpunktkarakterer er altså mandag 14. juni 2021 kl 1500. **Hvis du ønsker at klagen din skal bli behandlet før sommerferien og at en eventuelt endret karakter kommer på et nytt vitnemål, må du levere klagen i resepsjonen senest 7. juni kl 1500.**

Hvis du vil klage på en standpunktkarakter, bør du først be faglæreren din om en begrunnelse for karakteren. Ønsker du fortsatt å klage etter at du har snakket med faglæreren din, må du skrive en klage som du leverer i resepsjonen. I klagen må du forklare hvorfor du mener at karakteren ikke er riktig. **Klagen må ha underskriften din, derfor kan du ikke sende klage på e-post.** Du får en kopi av klagen din der det står et saksnummer og at skolen har mottatt den. Det er en bekreftelse på at klagen er mottatt.

Når skolen har mottatt klagen din, skriver faglæreren din en begrunnelse for karakteren og rektor skriver en forklaring på hvordan karakteren er satt. Alt dette blir sendt til Oslo kommune sin klagenemd.

Klagen blir behandlet av klagenemnda. Hvis du får medhold i klagen, blir saken din sendt tilbake til skolen. Da er det rektor som setter endelig karakter etter å ha gjort en ny vurdering sammen med faglærer. Rektor og faglærer må da ta utgangspunkt i det klagenemnda skriver i svaret sitt.

***Det er viktig å være klar over at dersom du får medhold på klagen din i klagenemda, blir ikke nødvendigvis karakteren din endret, det vil si at du kan få samme karakter som du fikk i utgangspunktet. Karakteren kan også bli satt ned.***

**Eksamenskarakterer og klager:**

Skriftlig eksamen og muntlig-praktisk eksamen er avlyst i år. Muntlig eksamen skal gjennomføres.

**Har du hatt skriftlig eksamen i morsmål eller som privatist?**

Privatisteksamen: Har du meldt deg opp selv til privatisteksamen? Da må du logge deg på Privatistweb for å se resultatene dine. De fleste resultatene fra skriftlig eksamen vil være klare fredag 18. Juni 2021.

Morsmålseksamen: Resultatet av morsmålseksamen får du på skolen. De fleste resultatene fra skriftlig eksamen vil være klare fredag 18. juni 2021. Du må komme til skolen for å få vite eksamensresultatene dine. Henvend deg i resepsjonen mellom kl 10 og 13. Du kan ikke ringe skolen for å få vite eksamensresultatene dine. Skal andre hente karakterene dine, må de ha med en fullmakt fra deg.

Du kan klage på eksamensresultatet. Skal du klage på en privatisteksamen, leverer du elektronisk på Privatistweb eller til privatistkontoret.

Klage på morsmålseksamen leverer du på skolen.

Klagefristen på eksamenskarakterer er ti dager fra du kunne få vite eksamenskarakterene dine. Det vil si at klagefristen i år er 30. juni 2021 kl 12.

***Viktig:*** Når du klager på en skriftlig eksamen, blir besvarelsen din vurdert av en klagenemnd med to nye sensorer. De skal ikke gjøre en ny vurdering, men se om den karakteren du har fått er helt urimelig.

Fratrekk av fravær (10-dagersregel):

I noen tilfeller er det mulig å trekke fra inntil 10 dager av fraværet ditt hvert skoleår. Du må fylle ut et eget skjema og levere dette til kontaktlærer senest 11. juni 2021. Du får skjema i resepsjonen. Det er spesielle regler for å trekke fra fravær. Sjekk med kontaktlæreren din eller avdelingsleder om du kan søke.

Vitnemål og kompetansebevis

Elever i vg3/påbygg får et vitnemål hvis de har fullført og bestått alle fag. Elever som har strøket i eller mangler ett eller flere fag, får et kompetansebevis.

Vitnemålene og kompetansebevisene kan hentes i resepsjonen på skolen fredag 25. Juni kl 1200-1400. Hvis andre skal hente vitnemålet eller kompetansebeviset ditt, må de ha med seg fullmakt fra deg. De må også ha med kopi av din legitimasjon og ha med egen legitimasjon.

Alle vitnemål blir normalt overført elektronisk til Samordna opptak, men noen ganger skjer det feil i overføringen. Du må derfor selv sjekke at vitnemålet ditt er overført til Samordna opptak og gi beskjed til skolen dersom vitnemålet ditt ikke er overført.

Hvis du har rett til et førstegangsvitnemål, må du sjekke at det står “førstegangsvitnemål” til venstre under alle karakterene dine på vitnemålet. Hvis det ikke står noe der, må du gi beskjed til skolen med en gang, slik at vi kan skrive ut et nytt vitnemål.

Du må ta godt vare på vitnemålet ditt og aldri sende fra deg originalen. Sammen med originalen får du to attesterte kopier som du kan bruke når du sender inn vitnemålet ditt.

Hvis du skal studere i utlandet og har behov for vitnemål på engelsk, tar du kontakt med skolen.

Hvis du ikke har fullført og bestått og har fått et kompetansebevis

Det kan være forskjellige grunner til at du ikke har fullført og bestått. Sammen med kompetansebeviset får du et informasjonsbrev. Her er det viktigste som står i brevet:

Har du fått 1 (en) i standpunkt i et fag, er ikke faget bestått. Du må ta det vi kaller en særskilt eksamen i faget for å bestå og for å kunne få vitnemål.

Særskilt eksamen er gratis høsten 2021. Hvis du velger å vente med å ta eksamen til senere, må du melde deg opp som privatist og betale for privatisteksamen.

Hvis du har IV (“ikke vurdert”) i ett eller flere fag, må du melde deg opp til privatisteksamen i faget.

Oppmelding til privatisteksamen skjer på privatistweb.no i perioden 25. august – 15. september for høsteksamen og i perioden 15. januar – 1. februar for våreksamen.

Skolens åpningstid i sommerferien

Mandag 21. juni til og med fredag 2. juli: Resepsjonen på skolen er betjent hver dag kl 0800-1500.

Fra og med mandag 5. juli er skolen stengt. Resepsjonen åpner igjen etter sommerferien mandag 2. august kl 0800.

Hvis du har spørsmål om vitnemål og kompetansebevis i perioden 5. juli – 2. august, må du ta kontakt med Utdanningsadministrasjonen i Oslo. Fra 2020 - må sjekkes:

Hvis du har spørsmål om vitnemål og kompetansebevis i perioden 5. juli – 2. august, kan du henvende deg til Utdanningsadministrasjonen i Oslo på telefonnr. 96091800. Telefonen er åpen mellom kl. 1200 og 1500 mandag – fredag.

|  |
| --- |
|  |

Oslo, den 21. mai 2021

Terje Wold

rektor